Zagreb, 18. listopada 2023.

# Priopćenje za medije / za objavu odmah

# Na EduFestu o Europskoj godini vještina koja stavlja naglasak na razvoj talenata i cjeloživotno učenje

**Sudjelovanje studenata i učenika u programima međunarodne mobilnosti tijekom obrazovanja može pridonijeti ranom razvoju karijere**

**Bogat i raznolik program EduFesta – Festivala studiranja i studentskog života, koji se održava u petak, 20. listopada 2023. od 11 do 18 sati u predvorju kina Studentskog centra u Zagrebu (Savska cesta 25), poseban naglasak stavlja na panel-diskusije o ranom razvoju karijere i važnosti ulaganja u razvoj vještina kroz cjeloživotno učenje. Cjelokupni program EduFesta koji je namijenjen učenicima srednjih škola, studentima te njihovim roditeljima i profesorima dostupan je na** <https://iro.hr/edufest/>.

**Europska godina vještina**

Ova je 2023. godina proglašena Europskom godinom vještina, a kao njeni važni ciljevi istaknuti su poticanje cjeloživotnog učenja, razvoj vještina relevantnih za tržište rada i ulaganje u stručno obrazovanje i usavršavanje. Istraživanje portala MojPosao pokazuje da za dobro obavljanje posla nije dovoljno samo formalno obrazovanje, nego su presudne i vještine, osobite one koje se razvijaju na radnom mjestu. Vaučeri za obrazovanje koje nudi Hrvatski zavod za zapošljavanje (HZZ) jedan su od vrijednih instrumenata za razvoj vještina (financirano iz Europskog socijalnog fonda + i Nacionalnog plana oporavka i otpornosti). Erasmus+ program također pridonosi razvoju vještina kroz pohađanje programa pripravništva.

O ovoj aktualnoj temi na tržištu rada govorit će na EduFestovu panelu „**Europska godina vještina: Otvaranje vrata novih mogućnosti“** Andrea Čović Vidović iz Predstavništva Europske komisije u Hrvatskoj, Kristina Mazalin iz HZZ-a, Alen Mrvac iz portala MojPosao te Tomislav Fresl iz Agencije za mobilnost i programe EU.

**Erasmus+ mobilnosti u službi ranog razvoja karijere**

U kontekstu brzih tehnoloških promjena i potrebe za razvijanjem novih vještina, pitanje međunarodne mobilnosti i njezine uloge u obrazovanju postaje sve značajnije. EduFestov panel „**Kako iskoristiti mobilnost za ostvarivanje obrazovnog potencijala i razvoj vještina budućnosti?“** potaknut će razmjenu važnih ideja i iskustava između sudionika panela te pomoći razumijevanju uloge međunarodne mobilnosti u suvremenom obrazovanju. Svoja iskustva, ideje, razmišljanja i očekivanja iznijet će studenti i učenici strukovnih škola.

Jedan od sugovornika u ovome panelu bivši je student s iskustvom međunarodne mobilnosti Filip Cirkvenčić, magistar geografije, alumni član Erasmus studentske mreže Zagreb (ESN Zagreb) gdje je svojedobno bio i predsjednik te član Nacionalnog odbora ESN-a Hrvatska kao potpredsjednik udruge. „Studentska mobilnost, aktivni angažman u civilnom društvu i rad s inozemnim studentima odredili su moj karijerni put“, zaključuje Filip.

Erasmus mobilnosti nisu namijenjene samo studentima, nego i učenicima strukovnih srednjih škola. Matej Mrakužić, učenik 3. razreda Industrijske strojarske škole u Zagrebu, sudjelovao je u Erasmus mobilnosti u Sloveniji tijekom 2022./2023. godine gdje je stekao vrijedno obrazovno iskustvo. Njegovu predanost struci najbolje ilustrira činjenica da je drugi razred završio s prosjekom ocjena 5,00. Matej je ponovno uspješno prošao na Erasmus natječaju za 2023./2024. te će biti sudionik mobilnosti u Njemačkoj, točnije u Leipzigu, u studenom 2023. godine. Na panelu će nam Matej dati više detalja o svome iskustvu i planovima za nastavak karijere.

Uz Filipa i Mateja, sugovornici će biti i Lara Antonija Matić, studentica digitalnog marketinga te Josip Grgić, učenik 3. razreda Industrijske strojarske škole u Zagrebu, koji se školuje za automehaničara, a koji se tek spremaju na svoje prve Erasmus mobilnosti.

**Preko trideset izlagača iz cijelog svijeta**

Osim bogatog popratnog programa EduFesta koji će se odvijati kroz panele i radionice, na EduFestovu obrazovnom sajmu sudjelovat će i više od trideset izlagača koji će mladima predstaviti mogućnosti za nastavak obrazovanja u Hrvatskoj i diljem svijeta, primjerice u SAD-u, Australiji, Velikoj Britaniji, Francuskoj, Austriji, Njemačkoj, Italiji ili Slovačkoj. Osim visokih učilišta, posjetiteljima će se predstaviti, ministarstva, državne agencije, gradovi, veleposlanstva i kulturni centri koji svojim programima podržavaju studente i visoko obrazovanje, ali i poslodavci koji nude stipendije i stručne prakse.

**Kako sudjelovati na EduFestu?**

Posjetitelje očekuje dinamičan i aktivan dan, pregršt informacija i dobre zabave. Sudjelovanje je besplatno, a za sudjelovanje je potrebna registracija preko sljedeće poveznice: <https://bit.ly/2023EduFest>.

Organizator EduFesta je Institut za razvoj obrazovanja iz Zagreba. Pokrovitelji EduFesta su Ministarstvo znanosti, obrazovanja i sporta i Grad Zagreb. Više informacija dostupno je i na [Facebook](https://www.facebook.com/iro.hr/) i [Instagram](https://www.instagram.com/iro.hr/) profilu Instituta za razvoj obrazovanja te na [TikTok](https://www.tiktok.com/@edu_fest) profilu EduFesta. Internetska stranica EduFesta je <https://iro.hr/edufest/>.

Kontakt:

Institut za razvoj obrazovanja

Ninoslav Šćukanec Schmidt

[iro@iro.hr](mailto:iro@iro.hr)

+385 91 515 2892 ili 01 4817 195